
A kormányfői ciklusismétlés alkotmányjogi kérdései

Kulcsszavak: kormányfői ciklusismétlés, ciklusmaximalizálás; prezidencializálódás; hatalommegosztás
A kormányfő közjogi és politikai szerepe Európa-szerte egyre inkább megerősödik, amit a szakirodalom a prezidencializálódás jelenségével ír le. Ennek lényege, hogy a parlamentáris kormányformájú országok kormányfőinek státusa de facto a prezidenciális kormányformák elnöki státusához hasonló. A prezidencializmus mintaállamában, az Egyesült Államokban az elnöki pozíció azonos személy által legfeljebb egyszer tölthető be annak érdekében, hogy egy személy bebetonozódását meg lehessen akadályozni a hatalommegosztás rendszerének legfontosabb pozíciójában, hasonló korlátot a parlamentáris államok kormányfői – így a magyar miniszterelnök – vonatkozásában nem találhatunk.
Dolgozatomban azt vizsgálom, hogy a miniszterelnöki cikluskorlátozás hiányának milyen alkotmányjogi indokai lehetnek, illetve egy ilyen korlátozásnak van-e közjogi akadálya. A dolgozat ennyiben az egyik legfontosabb politikai szereplőre vonatkozó alkotmányjogi korlátokkal foglalkozik, ebből kifolyólag közjogtudományi módszertant alkalmaztam a kutatás során. E körben jogösszehasonlítást, normaértelmezést, valamint releváns jogalkalmazói döntések kritikai elemzését végeztem el.
A dolgozat kiindulópontja a hatalommegosztás céljának és dimenzióinak azonosítása és ezek között a ciklusismétlés intézményének elhelyezése. Ezt követően megvizsgálom a különböző kormányformájú államok legfontosabb tisztségviselőinek ciklusismétlésére vonatkozó szabályokat, valamint áttekintettem az Alaptörvényben nevesített közjogi tisztségviselők megbízatási idejére és ciklusismétlésére vonatkozó normákat. A pályamunka részletesen bemutatja továbbá a Kúria két olyan döntését, amelyek a miniszterelnöki ciklusismétlés bevezetésére irányuló népszavazási kezdeményezések tárgyában születtek.
A kutatás legfontosabb eredménye annak kimutatása, hogy sem a tételes alkotmányjogi szabályozás, sem a hatalommegosztás elve, sem a kormányformák „íratlan szabályai” nem alapozzák meg a miniszterelnöki ciklusismétlés kizárását, az legfeljebb közjogi hagyományként azonosítható. A hatalommegosztás elvének tisztább érvényesülése és a modern – prezidencializálódott – parlamentarizmushoz igazítása éppen e korlát bevezetését indokolnák, amelynek közjogi akadályai sem lennének. Ennek nyomán dolgozatomban de lege ferenda-javaslatot is megfogalmazok.



